Maroleng se aanstelling by SAUK verwelkomChris Maroleng. Foto: ANA. Die ANC het Woensdag gesê hulle verwelkom die aanstelling van Chris Maroleng as die nuwe uitvoerende bedryfshoof by die SAUK. Mziwamadoda Kalako, die sweep van die ANC se studiegroep van kommunikasie, het in ŉ verklaring gesê dié groep verwelkom Maroleng se aanstelling wat vanaf 1 Februarie 2018 van krag is. “Die ANC verwelkom dié besluit en hoop dat Maroleng se aanstelling die openbare uitsaaier na nuwe hoogtes sal neem.” Maroleng was eNCA se Afrika-redakteur, ŉ uitvoerende beampte vir korporatiewe aangeleenthede by MTN en ŉ navorser by die instituut vir sekuriteitstudies. Hy het ŉ BA Honneurs- asook ŉ MBA-graad aan die universiteit van Kaapstad verwerf. Maroela Media het vroeër berig die aanstelling van ŉ uitvoerende bedryfshoof vir die SAUK is gefinaliseer volgens die bevel van die hooggeregshof oor die aanstelling van uitvoerende hoofde by die openbare uitsaaier. Die interimhofbevel wat verlede jaar in Oktober uitgereik is, het die magte van die kommunikasieminister beperk om uitvoerende hoofde by die SAUK aan te stel, om die onafhanklikheid van die raad te beskerm.